Benke László

*Antipánik*

S a költészet? Ebben az embersötétben?

Sokáig azt hittem, hogy ő a fény, a lélek

vakvezetője, nehogy eltévedjen az elme

önmagában s ott kinn az ember,

ki csak magányos vendég a létben,

toporgó, suta idegen – vajon mióta kapkod?

Megtépi ruháját s feledni múltat, jelent s jövőt

sűrűn elalszik fájdalmában, riadtan ébred

s fogadkozik, hogy mindent újrakezd

és folytatja unt önmagát ugyanúgy megint.

Olykor elcsodálkozik a csillagok

tökéletesnek látszó rendjén, s a lassan

körbeforduló fények küllőin úgy fordul velük,

mintha dúdolna közben; szeme sugarával

viszonozza köszönésüket, biztatást

mégsem merít s fejét lehajtja. S eszik,

csak eszik és elgondolkodik, hogy a rágás

eget és földet betölt. Az örömhiánytól

pánikba esve él, s hát öldököl, mert azt hiszi,

attól a világ előbbre megy, és öldököl

megint, mert azt hiszi, a világ előbbre megy.

S a víz? A nádas? És az ég?

Meg a nap? Kik a színek pompájából

kicsomagolták emberünk?

S a felhők a levegőben?

Ha össze-össze néznek, azt suttogják:

meglennénk nélküle. Szeretnének végre

egészen magukra maradni.